Na osnovu člana 52 stav 6 Zakona o zaštiti kulturnih dobara ("Službeni list CG", broj 49/10), Ministarstvo kulture, donijelo je

**PRAVILNIK**

**O BLIŽIM USLOVIMA I NAČINU IZDAVANJA ODOBRENJA ZA PRIVREMENO IZNOŠENJE KULTURNIH DOBARA U INOSTRANSTVO**

**("Sl. list CG", br. 50/13 od 30.10.2013)**

**Predmet**

**Član 1**

Ovim pravilnikom propisuju se bliži uslovi i način izdavanja odobrenja za privremeno iznošenje kulturnih dobara u inostranstvo, kao i obrazac odobrenja.

**Rodna senzitivnost**

**Član 2**

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Zahtjev za izdavanje odobrenja**

**Član 3**

Odobrenje za privremeno iznošenje kulturnih dobara u inostranstvo (u daljem tekstu: odobrenje) izdaje se na pisani zahtjev fizičkog ili pravnog lica koje je vlasnik ili držalac kulturnih dobara ili njegov zakonski ili ovlašćeni zastupnik (u daljem tekstu: podnosilac zahtjeva).

Zahtjev za izdavanje odobrenja se podnosi organu državne uprave nadležnom za poslove kulture (u daljem tekstu: Ministarstvo).

Zahtjev za izdavanje odobrenja sadrži:

1) ime ili naziv podnosioca zahtjeva i njegovu adresu, odnosno sjedište;

2) datum i mjesto podnošenja zahtjeva;

3) ime ili naziv vlasnika i/ili držaoca kulturnih dobara, ili njegovog zakonskog ili ovlašćenog zastupnika i njegovu adresu, odnosno sjedište;

4) naziv kulturnih dobara;

5) ime ili naziv primaoca kulturnih dobara i njegovu adresu i naziv države u koju se iznosi;

6) razlog iznošenja;

7) identifikacione podatke lica koje iznosi kulturna dobra u inostranstvo (broj putne isprave, naziv organa koji je izdao putnu ispravu, vrsta prevoznog sredstva kojim se kulturna dobra iznose u inostranstvo, naziv graničnog prelaza);

8) identifikacione podatke kulturnih dobara (za jedno kulturno dobro: naziv, opis, vrsta, autor, dimenzije, tehnika, fotografija, a za više kulturnih dobara popisnu listu, sa pojedinačnim opisima i fotografijama);

9) procijenjenu vrijednost kulturnih dobara;

10) period na koji se iznose kulturna dobra;

11) potpis podnosioca zahtjeva.

Uz zahtjev iz stava 3 ovog člana, prilažu se:

- dokazi o razlozima iznošenja;

- identifikacioni podaci sa fotodokumentacijom (dva primjerka);

- garancija države ili pravnog lica države u koju se kulturna dobra iznose, u skladu sa potpisanim ugovorom o kulturnoj saradnji.

**Razlozi za odbijanje zahtjeva**

**Član 4**

Ukoliko je zahtjev iz člana 3 ovog pravilnika nepotpun ili nijesu dostavljeni potrebni dokazi, Ministarstvo će o tome u pisanoj formi obavijestiti podnosioca zahtjeva i ostaviti mu primjeren rok za otklanjanje utvrđenih nedostataka.

U slučaju da podnosilac zahtjeva za izdavanje odobrenja ne dopuni zahtjev ili ne dostavi tražene dokaze u predviđenom roku, zahtjev će biti odbijen.

**Mišljenje Uprave**

**Član 5**

Zahtjev za dobijanje odobrenja koji ispunjava propisane uslove, Ministarstvo dostavlja Upravi za zaštitu kulturnih dobara (u daljem tekstu: Uprava) i nadležnoj matičnoj ustanovi kulture, radi davanja mišljenja.

Uprava daje mišljenje u pogledu kategorije kulturnih dobara, vrijednosti, opravdanosti razloga i roka za iznošenje kulturnih dobara, konzervatorskih mjera i o identifikacionim podacima sa fotodokumentacijom.

Uprava može da, radi davanja mišljenja o iznošenju kulturnih dobara u inostranstvo, zatraži od podnosioca zahtjeva da stavi na uvid kulturna dobra, ako procijeni da je to potrebno.

Uprava je dužna da mišljenje za iznošenje kulturnih dobara u inostranstvo dostavi Ministarstvu najkasnije u roku od sedam dana od dana prijema zahtjeva za dobijanje odobrenja.

**Mišljenje matične ustanove**

**Član 6**

Nadležna matična ustanova kulture (u daljem tekstu: matična ustanova) daje mišljenje u pogledu opravdanosti razloga za iznošenje, identifikacionih podataka i vrijednosti kulturnih dobara.

Matična ustanova može da, radi davanja mišljenja o iznošenju kulturnih dobara u inostranstvo, zatraži od podnosioca zahtjeva da stavi na uvid kulturna dobra, ako procijeni da je to potrebno.

Matična ustanova je dužna da mišljenje za iznošenje kulturnih dobara u inostranstvo dostavi Ministarstvu najkasnije u roku od sedam dana od dana prijema zahtjeva za dobijanje odobrenja.

**Izdavanje odobrenja**

**Član 7**

Ministarstvo izdaje odobrenje podnosiocu zahtjeva, nakon dobijenog pozitvnog mišljenja Uprave i matične ustanove, na period koji ne može biti duži od 12 mjeseci.

Podnosilac zahtjeva koji nije iznio kulturna dobra u inostranstvo na osnovu dobijenog odobrenja, dužan je da odobrenje vrati Ministarstvu u roku od sedam dana od dana isteka roka na koji je izdato odobrenje.

**Sadržaj odobrenja**

**Član 8**

Odobrenje sadrži:

1) naziv: "CRNA GORA i MINISTARSTVO KULTURE";

2) pravni osnov za izdavanje odobrenja;

3) naziv: "ODOBRENJE ZA PRIVREMENO IZNOŠENJE KULTURNIH DOBARA U INOSTRANSTVO";

4) podatke o podnosiocu zahtjeva za izdavanje odobrenja (ime, prezime, naziv pravnog lica, adresa, odnosno sjedište);

5) datum podnošenja zahtjeva za izdavanje odobrenja;

6) ime ili naziv vlasnika i/ili držaoca kulturnih dobara, ili njegovog zakonskog ili ovlašćenog zastupnika i njegovu adresu, odnosno sjedište;

7) naziv kulturnih dobara, broj i datum akta o upisu u Registar kulturnih dobara;

8) ime ili naziv primaoca kulturnih dobara, adresa i država u koju se kulturna dobra iznose;

9) identifikacione podatke fizičkog lica koje iznosi kulturna dobra u inostranstvo (broj putne isprave, naziv organa koji je izdao putnu ispravu, vrsta prevoznog sredstva kojim se kulturna dobra iznose u inostranstvo, naziv graničnog prelaza);

10) razlog iznošenja kulturnih dobara;

11) podatke o identifikaciji kulturnih dobara (opis kulturnih dobara, vrstu);

12) vrijednost kulturnih dobara;

13) tarifne oznake;

14) rok u kome je podnosilac zahtjeva dužan da kulturna dobra vrati u Crnu Goru;

15) broj, mjesto i datum izdavanja odobrenja;

16) potpis ovlašćenog lica i pečat Ministarstva.

Sastavni dio odobrenja je mišljenje Uprave i matične ustanove.

Odobrenje se izdaje na crnogorskom jeziku na Obrascu 1 koji je sastavni dio ovog pravilnika.

**Stupanje na snagu**

**Član 9**

Ovaj pravilnik stupa na snagu osmog dana odd ana objavljivanja u “Službenom listu Crne Gore”.

Broj: 01-2577

Podgorica, 21. oktobra 2013. godine

Ministar,

prof. Branislav Mićunović, s.r.